Publication: Magyar Közlöny
Issue: MK-2010-73 (Year: 2010, Number: 73)
Era: contemporary
Section: Melléklet a 20/2010. (V. 11.) OKM rendelethez
Paragraph Index: 182

c) Egybevágósági transzformációk 2 óra Matematikai szempontból a fordított sorrend lenne indokolt, de mivel a hasonlósági transzformációk könnyebben felismerhetők, mint az egybevágóságiak, célszerű ezt a felépítést követni. Eltolás, forgatás, tengelyes és középpontos tükrözés felismerése. Szimmetrikus alakzatok, szabályos sokszögek. Példák keresése csoportmunkában, sok tanári segítséggel. Eltolásra: a vonat haladása egyenes szakaszon, számítógépes játékok, pl. Európa-játék, ahol a teljes képet úgy kell összerakni, hogy annak egyes elemeit forgatás nélkül lehet a helyükre illeszteni. Forgatásra: lemezre helyezett téglalap helyzetének megfigyelése, kis szögben történő elforgatás nyomán; ábrák elmozdulása az autók kerekén, forgó daru. Tükrözés: tengelyes tükrözés tükörrel, középpontosan tükrös alakzatok előállítása egy pontból, a tükrözés középpontjából kiindulva, újabb és újabb pontok és tükörképük felvételével, megrajzolásával. Páros munka: az egyik tanuló tegyen le két egybevágó alakzatot az asztalra, a párja keresse meg, milyen mozgatással vihető az egyik a másikba. Néhány eset bemutatása poszteren is. Díszítő ábrákon (népművészet, iparművészet) példák keresése a már megismert egybevágóságokra – frontális munka.

Source: https://magyarkozlony.hu/hivatalos-lapok/e0d859421ba7844aeb3b63c050c49a07c841fe25/dokumentumok/6ba5b3e4415f33eb8ffae2ef1062e526c5106e6d/letoltes